Cadwaladers

Cadwyn o gaffis yw Cadwaladers a sefydlwyd yn wreiddiol yng Ngwynedd. Cychwynnwyd y parlwr hufen iâ gwreiddiol gan y gŵr a gwraig David a Hannah Cadwalader yn 1927 yng Nghricieth mewn siop gyffredinol. Pasiwyd y busnes i'w mab, Dafydd, a newidiodd bwyslais y siop drwy ganolbwyntio ar werthu hufen iâ. O ddiwedd yr Ail Ryfel Byd, roedd yn cynhyrchu a gwerthu hufen iâ ar y safle yn defnyddio 'rysáit cyfrinachol' Hannah Cadwalader.

Yn dilyn marwolaeth Dafydd Cadwalader yn 1983, prynwyd Cadwalader's gan deulu o fentergarwyr Cymreig, teulu'r Andrews sydd hefyd yn berchen ar Castle Leisure. Ehangwyd y busnes gan y perchnogion newydd ar draws Cymru. Erbyn heddiw mae caffis Cadwalader i'w cael ym Metws-y-coed, Ynys y Barri, Cricieth, Porthmadog, Dinbych-y-pysgod a 3 lleoliad yng Nghaerdydd. Mae un lleoliad yn Lloegr, yng Ngerddi Trentham, Swydd Stafford.

Yn ogystal â hufen iâ fanila gwreiddiol Cadwalader a hufen iâ o wahanol flasau, mae'r caffis yn gwerthu cymysgeddau unigryw o goffi a te ynghyd â bwyd ysgafn.

Mae'r siop yng Nghricieth yn cynnal nosweithiau jazz wythnosol tu allan i'r tymhorau brig, rhwng Medi a Mehefin.

 Trafferthion ariannol 
Yn Medi 2015, fe aeth y busnes i ddwylo'r gweinyddwr yn dilyn nifer o broblemau ariannol yn cynnwys: colledion ar ôl agor siop newydd ym Manceinion yn 2010; gorfod cau caffi Portmeirion yn 2013 a gwerthiant gwael yn haf 2015. Fe aeth y cwmni i ddwylo'r gweinyddwyr Deloitte ond fe achubwyd y cwmni wrth i reolwr y cwmni brynu'r busnes. Roedd yn rhaid cau 5 siop ond fe sicrhawyd 92 swydd.

 Cyfeiriadau 

 Dolenni allanol 
 Gwefan Swyddogol Cadwaladers
 Cadwalader's Ice Cream ar Facebook


Categori:Sefydliadau 1927
Categori:Cwmnïau Cymru
Categori:Cwmnïau bwyd